དེ་ཡང་ཁམས་ཀྱི་ཀློང་ཐང་སྒྲོལ་མ་ལྷ་ཁང་ནི།བོད་ཀྱི་ས་གནོན་པའི་ཆེད་དུ་ཆོས་རྒྱལ་སྲོང་བཙན་སྒམ་པོས་ཕྱག་བཏབ་ནས་སྡེ་དང་བསྟན་པ་བཙུགས།སྐབས་དེར་ཆོས་བརྒྱུད་བོན་སྟོན་པ་གཤེན་རབ་ཀྱི་བསྟན་པ་བཟུང་བ་འདྲ།དེ་རྗེས་ཁྲི་སྲོང་ལྡེའུ་བཙན་གྱི་དུས་སུ་བོན་གྱི་བསྟན་པ་བསྣུམས་ཏེ་སྔ་འགྱུར་རྙིང་མ་བའི་གདན་ས་མཛད།ཁྲི་རལ་པ་ཅན་གྱི་སྐབས་ལ་ཁྱད་གྲྭ་དྲུག་གི་ཡ་གྱལ་བྱས་ནས་སྡེ་དང་བསྟན་པ་རྒྱ་ཆེར་བཙུགས་པས་ཕྱིས་རྒྱལ་པོ་གླང་དར་གྱི་དུས་སུ་ཡང་སྡེ་དང་བསྟན་པ་མ་ཉམས་པར་གྲགས།བོད་སིལ་བུའི་སྐབས་སུ་པཎྜི་ཏ་སྨྲྀ་ཏའི་ཞབས་ཀྱིས་བཅགས་ནས་གདན་ས་ཡུན་རིང་མཛད།ཆོས་ཐམས་ཅད་ཀྱི་མ་མོར་གྱུར་པ་མངོན་པ་མཛོད་ཀྱི་བཤད་པ་རྒྱ་ཆེར་མཛད་པས་གཡས་པ་ཆེན་པོ་ཤེས་རབ་གྲགས་སོགས་མཁས་བཙུན་གྱི་སློབ་མ་མང་དུ་འདུས།གསང་བ་འདུས་པ་དང་།ཡེ་ཤེས་ཞབས་ལུགས་འཆད་སྤེལ་མཛད་པས་འདུས་པ་ཁམས་ལུགས་སུ་གྲགས་པ་བྱུང་།གཞན་ཡང་བླ་མ་སེ་བཙུན་པ་ཆེན་པོ་དང་།ཁུ་རྔོག་འབྲོག་གསུམ་ལ་སོགས་པ་དེ་སྐབས་བོད་དུ་བཞུགས་པའི་བླ་མ་ཕལ་ཆེ་བའི་ཞབས་ཀྱིས་བཅགས་ནས་གདན་སར་མཛད།དེ་ནས་རབ་བྱུང་བཅུ་གཅིག་པའི་ནང་ཙམ་ས་གཡོའི་གནོད་པ་ཐེབས་ནས་དགོན་པའི་ནང་རྟེན་དང་བཅས་པ་ས་འོག་ནུབ།དེ་རྗེས་རབ་བྱུང་བཅུ་གཉིས་པར་གར་དབང་འགྲོ་འདུལ་གླིང་པ་ཕེབས་ནས་སྔར་གྱི་སྒྲོལ་སྐུ་གསུང་འབྱོན་མ་སོགས་གཏེར་གྱི་ཚུལ་དུ་གདན་འདྲེན་ཞུས།ཆོ་འཕྲུལ་སྟོན་པའི་དུས་ཆེན་ལ་ལུས་ཅན་མཐའ་ཀླས་པར་དབང་དང་བྱིན་རླབས་བསྩལ།གདན་ས་ཡང་གནས་སྤོ་བའི་ཚུལ་གྱིས་དེའི་འོག་ཏུ་གཡུ་ཐང་མཎྡལ་ལྟར་བཀོད་ལེགས་པ་ཞིག་སྣང་བ་དེར་དགོན་གནས་གསར་དུ་བཏབ།གྲུབ་མཐའ་དགེ་ལུགས་སུ་བསྒྱུར།འདི་རྒྱལ་དབང་ལྔ་པ་ཆེན་པོས་བདག་རྐྱེན་བྱས་ནས་བཏབ་པར་གྲགས།གདན་ས་འདིའི་མཚན་ལ་ཀློང་ཐང་དང་གློང་ཐང།གླང་ཐང་ཞེས་འབྲི་ཚུལ་གསུམ་ཙམ་སྣང་ལ།ཁ་ཅིག་གིས་ཡུལ་གྱི་བཤད་པ་དང་བསྟུན་ན་ཕྱི་མ་ལྟར་རྒྱུ་མཚན་དང་འབྲེལ་ཞེས་འདོད་ཀྱང་།ཀློང་ཐང་ཡང་བོད་ཀྱི་དེབ་ཐེར་ཁུངས་མ་རྣམས་ལས་བྱུང་བས་དེ་ལས་རྒྱུ་མཚན་ཆུང་བ་མི་སེམས།སྐུ་གསུང་ཐུགས་རྟེན་གྱི་སྐོར་ཡང་ཀོང་ཇོའི་ཐུགས་དམ་ཀྱི་རྟེན་དུ་གྲགས་པའི་སྒྲོལ་མ་གསུང་འབྱོན་མ་སྔོན་མོ།རྒྱལ་དབང་ལྔ་པ་ཆེན་པོའི་ཐུགས་དམ་གྱི་རྟེན་དུ་གྲགས་པའི་ང་འགྲོ་གསུང་འབྱོན་མ།མི་དབང་བསོད་ནམས་སྟོབས་རྒྱལ་གྱི་ཐུགས་དམ་གྱི་རྟེན་དུ་གྲགས་པའི་ཟི་ཁྱིམ་ལས་གྲུབ་པའི་སྒྲོལ་སྐུ།ལི་ཁྲ་ལས་གྲུབ་པའི་སྒྲོལ་དཀར་ཡིད་བཞིན་འཁོར་ལོ།གཞན་ཡང་སྒྲོལ་མ་ཇ་བརྒྱ་མ་སོགས་ནང་རྟེན་འགངས་ཆེན་བཞུགས་ཀྱང་།མང་ཆེ་བ་རིག་གསར་སྐབས་སུ་གཏོར་བརླག་ཤོར།ད་ལྟ་ནི་བསྟན་པའི་མེ་རོ་གསོས་ཏེ།དགོན་པ་གཅིགལག་འཁོར་དང་མཆོད་རྟེན་གསར་བཞེངས་དུ་མ།སྔར་གྱི་རྟེན་གཙོ་རྣམས་དང་།དགེ་འདུན་གྱི་ཞལ་གྲངས་སུམ་ཅུའི་སྐོར་བཞུགས་སོ།།